b"\n_START_ARTICLE_\nC\xc3\xb4te d'Azur\n_START_SECTION_\nAjalugu ja populaarsus\n_START_PARAGRAPH_\nPiirkond on olnud kuulus suvituskoht juba alates 18. sajandi l\xc3\xb5pust. Tollal v\xc3\xa4isasid C\xc3\xb4te d'Azuri eelk\xc3\xb5ige inglise aristokraadid, kes siia terveks hooajaks tervist parandama tulid. Koht kogus populaarsust 19. sajandil, kui sinna ehitati raudtee. See v\xc3\xb5imaldas lihtsamat ja kiiremat ligip\xc3\xa4\xc3\xa4su ning turismit\xc3\xb6\xc3\xb6stus ja suvituskeskused hakkasid kiiresti kasvama. Avati kasiinosid, kohvikuid, ballisaale, ehitati mere\xc3\xa4\xc3\xa4rseid promenaade ja uhkeid villasid. Nice'i (eesti keeles itaaliap\xc3\xa4raselt Nizza) populaarsust v\xc3\xb5is v\xc3\xb5rrelda Bathiga Inglismaal \xe2\x80\x93 k\xc3\xb5ik mainekad ja auv\xc3\xa4\xc3\xa4rsed inimesed kolisid sinna igal suvehooajal \xc3\xbcmber. Nice'is korraldati mitmeid olulisi seltskonna\xc3\xbcritusi, mis varem Pariisis ja Londonis aset olid leidnud. Monaco's asub kuulus Monte Carlo kasiino.\n_START_SECTION_\nSeos kunstiga\n_START_PARAGRAPH_\nC\xc3\xb4te d'Azur on olnud \xc3\xbcks kunstnike lemmikpaiku, sest sealne loodus v\xc3\xb5lub oma kaunidusega ning v\xc3\xa4rvikirevusega. T\xc3\xa4nu imeheale kliimale kasvab seal palju lillesorte, leidub apelsinisalusid ja p\xc3\xa4evalillep\xc3\xb5lde, lavendlit ja mimoosi, m\xc3\xa4gesid ja merd. C\xc3\xb4te d'Azuri on k\xc3\xbclastanud mitmed suured kunstnikud, muuhulgas Pierre Bonnard, Georges Braque, Paul C\xc3\xa9zanne, Andr\xc3\xa9 Derain, Henri Matisse, Claude Monet, Pablo Picasso, Auguste Renoir ja Paul Signac, kellest suuremal osal on kunagistes elukohtades praegu oma muuseumid._NEWLINE_Siiani on tegu populaarse suvituskohaga, kuhu nii prantslased kui v\xc3\xa4lismaalased eelk\xc3\xb5ige juulikuus massiliselt rannapuhkust veetma s\xc3\xb5idavad."